Els Pressupostos Participatius Infantils de Burjassot invertiran 50.000 euros en més parcs per a diferents edats
2025-07-24

La primera edició de la campanya dels Pressupostos Participatius Infantils de Burjassot ha completat la seua fase de votació de propostes en els diferents centres escolars i la proposta més votada ha sigut dotar a Burjassot de més parcs per a diferents edats o adaptar els parcs ja existents perquè existisquen jocs destinats a xiquets i xiquetes amb trams d’edat diferent. En aquesta proposta, l’Ajuntament de Burjassot, des de la regidoria de Participació Ciutadana, invertirà els 50.000 euros assignats en aquesta primera edició d’aquesta iniciativa de participació ciutadana, els objectius de la qual són involucrar als xiquets i les xiquetes en la priorització i definició la despesa pública en aspectes del seu interés.

El procés de votació de les propostes s’ha dut a terme en els centres escolars de Burjassot, sent els electors els alumnes i alumnes de tercer a sisé de Primària, així com els integrants del Consell de les Xiquetes i els Xiquets de Burjassot, que tingut tot el pes de treball a l’hora de classificar i prioritzar les propostes presentades. A més de la proposta que més votacions ha obtingut, 598 vots per als parcs amb jocs per a diferents edats els quals inclouran tirolines i mòduls per a xiquets i xiquetes de 0 a 5 anys, altres propostes presentades i amb nombrosos vots obtinguts han sigut la dotació de passos de zebra il·luminats i adaptats (430 vots); plantar arbres (306 vots); pintar frases boniques en parets i murs de la via pública (254 vots); instal·lar papereres de reciclatge als carrers (144 vots) i realitzar tallers de llavors (54 votacions)

Les Bases dels Pressupostos Participatius Infantils contemplen que “la quantitat destinada per a l’any 2023 és de 50.000 euros. Aquesta quantitat podria ser ampliada en cas que hi haguera major disponibilitat pressupostària al llarg de l’any i les propostes superaren aquesta quantitat”.